b'\n_START_ARTICLE_\nOtto Ernst Leopold von Limburg-Stirum\n_START_PARAGRAPH_\nOtto Ernst Leopold von Limburg-Stirum (10. tammikuuta 1684 Borken, Nordrhein-Westfalen \xe2\x80\x93 4. maaliskuuta 1754 Buda) oli Pyh\xc3\xa4n saksalais-roomalaisen keisarikunnan kenraali.\n_START_SECTION_\nNuoruus\n_START_PARAGRAPH_\nOtto Ernst Leopold von Limburg-Stirum syntyi vanhaan saksalaiseen kreivisukuun. H\xc3\xa4nen is\xc3\xa4ns\xc3\xa4 oli sotamarsalkka Hermann Otto II von Limburg-Styrum (1646\xe2\x80\x931704) ja \xc3\xa4itins\xc3\xa4 kreivit\xc3\xa4r Charlotte Amalie von Vehlen und Mengen (1662\xe2\x80\x931727), joka oli katolisen liigan sotamarsalkan Alexander II von Velenin pojatyt\xc3\xa4r. H\xc3\xa4nen is\xc3\xa4ns\xc3\xa4 haavoittui kuolettavasti Schellenbergin taistelussa 2. hein\xc3\xa4kuuta 1704. H\xc3\xa4n peri is\xc3\xa4ns\xc3\xa4 tilukset eli Limburg-Stirumin ja Bronckhorstin kreivikunnat sek\xc3\xa4 Gemenin herruuden._NEWLINE_Nuoruudessaan Otto Ernst toimi kamaripoikana keisarillisessa hovissa Wieniss\xc3\xa4. Teht\xc3\xa4v\xc3\xa4\xc3\xa4n oli tapana valita aatelisnuori, joka palveli suoraan prinssi\xc3\xa4. Palkkiokseen kamaripoika sai suurin piirtein yht\xc3\xa4 tasokkaan koulutuksen kuin prinssi.\n_START_SECTION_\nSotilasura\n_START_PARAGRAPH_\nVuonna 1704 Limburg-Stirum osallistui Espanjan perimyssotaan ja taisteli kornettina Torinon piirityksess\xc3\xa4. Vuonna 1712 h\xc3\xa4nest\xc3\xa4 tuli keisarillinen kamariherra. 1716\xe2\x80\x931732 h\xc3\xa4n palveli everstiluutnanttina Montecuccolin kyrassieereissa (aik. kyrassieerirykmentti nro 18), jonka riveiss\xc3\xa4 h\xc3\xa4n osallistui It\xc3\xa4vallan\xe2\x80\x93Turkin sotaan 1716\xe2\x80\x931718. H\xc3\xa4n osallistui Petrovaradinin taisteluun 1716. Vuonna 1724 h\xc3\xa4n yleni everstiksi, ja 1732 h\xc3\xa4net nimitettiin keisarilliseksi kamarineuvokseksi. Vuonna 1733 h\xc3\xa4net ylennettiin kaartinkenraaliksi ja 1735 sotamarsalkkaluutnantiksi sek\xc3\xa4 Czeickan rakuunarykmentin komentajaksi. Noihin aikoihin h\xc3\xa4n peri \xc3\xa4itins\xc3\xa4 kautta Raesfeldin herruuden. H\xc3\xa4n palveli Savoijin prinssi Eugenin alaisuudessa Puolan perimyssodan aikana 1734\xe2\x80\x931735._NEWLINE_Vuosina 1737\xe2\x80\x931739 Limburg-Stirum osallistui uuteen It\xc3\xa4vallan\xe2\x80\x93Turkin sotaan, ja h\xc3\xa4nest\xc3\xa4 tuli ratsuv\xc3\xa4enkenraali 1739. Hein\xc3\xa4kuussa h\xc3\xa4n osallistui tappiolliseen Grotskan taisteluun Wallisin kreivi George Olivierin alaisuudessa. Sodan p\xc3\xa4\xc3\xa4tytty\xc3\xa4 samana vuonna h\xc3\xa4n sai Budan linnakkeen komentajuuden. H\xc3\xa4n kuoli Budassa 1754.\n_START_SECTION_\nPerhe\n_START_PARAGRAPH_\nLimburg-Stirum meni naimisiin 1706 ruhtinaspiispa Damian Hugo Philipp von Sch\xc3\xb6nborn-Buchheimin sisaren Mainz Amalia Anna Elisabeth von Sch\xc3\xb6nbornin kanssa. Pari sai useita lapsia. Vanhin poika Friedrich Karl (1710\xe2\x80\x931771) peri is\xc3\xa4ns\xc3\xa4 tilukset t\xc3\xa4m\xc3\xa4n kuoltua, ja nuorempi Damian August Philipp valitsi hengellisen uran ja h\xc3\xa4nest\xc3\xa4 tuli aikanaan Speyerin ruhtinaspiispa.'